Source: http://csabaihazak.blog.hu/2016/01/23/ursziny-beliczey-kuria?token=03c907862ea31d5702330acaf9e2103c
Timestamp: 2017-07-22 06:46:52+00:00

Document:
Ursziny–Beliczey-kúria - Csabai házak
1 éve Steinberger-ház – a Szlovák Köztársaság... 1 éve Vidovszky–Adler-palota a Szent István téren Csabai házak
Ádám Gusztáv (12)
átalakított épületek (27)
Czigler Antal (3)
elpusztult épületek (24)
fel nem épült épületek (13)
helyi védelem (36)
Hunyadi tér (3)
iparostanonc-iskola (1)
iskolák (10)
Jamina (5)
Luther utca (5)
műemlékek (23)
népi építészet (19)
podsztyenás házak (16)
polgárházak (11)
Szeberényi tér (7)
Sztraka Ernő (11)
villák (4)
Ursziny–Beliczey-kúria
2016.01.23. 10:12 - csabaihazak
Címkék: műemlékek átalakított épületek kastélyok és kúriák Gyulai út
Gyulai út 2.
A mai Gyulai út első, a Körös-parthoz közeli szakasza a XIX. század második negyedében kezdett kiépülni, ebben az időben több nemesi család emeltetett itt kúriát: ekkoriban épült a Steiner–Omaszta-kúria és a Kis-Rosenthal-kúria is. A mai 2. szám alatt álló klasszicista kúriát az 1840-es évek végén építtette a szepsi Ursziny család. Ursziny Andor 1836-ban költözött Békés vármegyébe, Szarvason ügyvédként működött. 1840-től Stockhammer Herman gróf uradalmi ügyésze lett Csabán, majd öt évvel később a megye táblabírója lett. 1849-ben Békéscsaba főbírójává választották. 1861-ben a vármegye másodalispánja volt. 1887-ben hunyt el, emlékét ma utca őrzi Békéscsabán.A Beliczey-kúria főhomlokzata
Az Ursziny családtól bajczai Beliczey Rudolf országgyűlési képviselő vásárolta meg a kúriát. A család Nyitra vármegyei származású volt, 1740-ben azonban Beliczey Mihály már Békés megyében volt uradalmi ispán, az ő dédunokája volt a kúriát megvásárló Rudolf, akinek az akkor még Csabához tartozó Csabaszabadiban is volt kúriája. Halála után, 1907-ben unokaöccse, Beliczey Géza örökölte a kúriákat, aki a Békésvármegyei Gazdasági Egyesület alelnöke, később elnöke, 1913-tól Békéscsaba országgyűlési képviselője volt. 1921-től az Országos Magyar Gazdasági Egyesület alelnöke volt. 1927-től a felsőházban képviselte a megyét. 1938-ban bekövetkezett halála után fia, Miklós örölkölte a birtokot és a kúriákat is. Beliczey Miklós a Békésvármegyei Gazdasági Egyesület választmányi tagja volt, valamint felügyelő-bizottsági tagja volt az Alföldi Első Gazdasági Vasútnak. Ügyvezető elnöke volt a Körösvidéki Motorsport Klubnak, továbbá a Szegeden megalakult Délvidéki Automobil Klub alelnöke volt. Elnöke volt a Békéscsabai Római Katolikus Egyházközségnek, a Csabai Vívó Egyletnek, a Csabai Athlétikai Klubnak és még számos más szervezetnek. 1939-ben nevezték ki Békés vármegye főispánjává, e tisztségéről a német megszállás kezdete után lemondott. 1942-ben Békéscsaba díszpolgárává választották.
A kúria főhomlokzata 1951-ben, a tornác és a portikusz beépítése előtt. Forrás: Horler Miklós: Békéscsaba városképi és műemléki vizsgálata, Múzeumok és Műemlékek Országos Központja, 1951, Forster Gyula Nemzeti Örökségvédelmi és Vagyongazdálkodási Központ tervtára
A Beliczey család a teleket a csabai, a nyarakat pedig a csabaszabadi kúriában töltötte.
A kúria hátsó homlokzata 1951-ben. Forrás: Horler Miklós: Békéscsaba városképi és műemléki vizsgálata, Múzeumok és Műemlékek Országos Központja, 1951, Forster Gyula Nemzeti Örökségvédelmi és Vagyongazdálkodási Központ tervtára
A kúria főhomlokzata 1960 körül
A kúria kert felőli homlokzata 1960 körül
A II. világháború végén az épületbe szovjet katonák költöztek. A melléképületekben és a kertben olajraktárat és töltőállomást alakítottak ki. A ház körül közlekedő páncélosok és teherkocsik két oszlopot kidöntöttek a szép oszlopsorból, és a kert bokrainak és évszázados fáinak hamarosan nyoma sem látszott [7]. A világháborút követően az épületet államosították, az 1940-es évek második felében az Áchim L. András népi kollégiumnak (NÉKOSZ) adott otthont, így néhány évig iskolások lakták a volt kúriát. Később a Gabonaipari Vállalat irodái kaptak itt helyet. Az ötvenes években a korábbi kocsialáhajtót beépítették. 1965-ben a kúria mellett új irodaépületet emeltek, amely a kúriát nagy mértékben eltakarja. A kúria 1982-ben, felújítás után. Forrás: Békés Megyei Népújság 37. évf. 74. sz., 1982. március 28.
A rendszerváltás után az épület egy részvénytársaság tulajdonába került. Néhány évvel ezelőtt látványos tervek születtek az István malom felújítására, amelyhez kapcsolódóan a Beliczay-kúria is megújult volna rendezvény- és kiállítóteremként, illetve étteremként, a beruházás azonban nem valósult meg. Napjainkban az épület üresen, elhagyatottan áll, állapota egyre romlik.A kúria 2015-ben
A kúria földszintes, szabadon álló, téglalap alapú klasszicista épület. A sarkokat armírozás díszíti, az épületen háromtagú főpárkány fut körül, a szalagkeretes, egyenes záródású ablakok felett egyenes szemöldökpárkány, alattuk vakolatkeretes köténydísz látható.A főhomlokzat részlete 2007-ben
A főhomlokzaton a két szélső ablaktengely között pilléres, nyitott tornác futott végig, amelyből középen négy toszkán fejezetes pilléren nyugvó portikusz ugrik elő. 1960 körül mind a portikuszt, mind a tornácot beépítették, a tornácnak közvetlenül a portikusz melletti részén egy-egy ajtót nyitottak. A főhomlokzat két szélén egy-egy ablak található, alattuk pincelejárattal.A beépített portikusz 2015-ben
A Gyulai út felőli oldalhomlokzat négytengelyes, a másik oldalhomlokzat 2+1 tengelyű.A Gyulai út felőli homlokzat 2007-benA Gyulai út felőli homlokzat 2015-ben
A hátsó homlokzat kilenctengelyes, öttengelyes középrizalittal. Az oldalszárnyak ablakai az utcai homlokzat ablakaival megegyező kialakításúak. A középrizalit vállpárkányról induló ívsoros architektúrával készült, egyenes záródású ablakokkal, illetve a középső tengelyben ajtóval. A rizalit nyílásait kisméretű pilaszterek keretelik, az egyes nyílásokat nagyméretű, toszkán fejezetes pilaszterek választják el egymástól. A teraszfeljáró lépcső első része még eredeti. A kert felőli homlokzat 2015-ben
Az épületet kontyolt nyeregtető fedi, rajta az eredeti kéményekkel.
A kúria belső elrendezése kéttraktusos, a hallban szoborfülkék találhatók, a szoborfülkékből hiányzó klasszicista női szobrokról a gyulai Ladics-gyűjteményben található fénykép, a szobrok holléte ismeretlen. Az épület alápincézett. A magas lábazatban minden tengely alatt egy-egy alagsori ablak található.
Beliczey Miklós visszaemlékezése [7] szerint a férfiszoba padlóját csillagmintás, intarziás parketta borította. A szoba Lajos Fülöp-stílusú bútorokkal volt berendezve, a képkeretekben, vitrinekben számtalan kincs rejlett: tölgyfalevél Bem sapkájáról, golyó lyukasztotta honvédsapka, babérlevél az aradi vértanúk sírjáról, ágyúgolyó. Az épület belsejét később átalakították, néhány nyílászáró eredeti formában maradt meg.
Az épülethez értékes park tartozott, amelyben 1988-ban még 14 féle lombos és ötféle örökzöld növényfaj volt, ma azonban – a kúriához hasonlóan – elhanyagolt állapotban van. Az egykori park mára megsemmisült, a ma látható tujasorok új ültetések, a jelenlegi állapotnak semmi köze nincs az eredetihez [4].
A kúria 2015-ben
Békéscsaba egyik legrégebbi és legszebb – azonban ma használaton kívüli – lakóépülete sajnos igen rossz állapotban van, körben vizesedik, aminek következtében 1–1,5 méteres magasságig a vakolat pereg. Bízunk benne, hogy a közeljövőben sikerül valamilyen új funkciót találni ennek az értékes műemléképületnek, és hogy egyszer még eredeti szépségében csodálhatjuk meg.
Felhasznált irodalom:[1] Virág Zsolt: Magyar kastélylexikon, 10. kötet, Békés megye kastélyai és kúriái, 2009.[2] Sisa Béla: Békés megye műemlékei, Békéscsaba, 1981.[3] Horler Miklós: Békéscsaba városképi és műemléki vizsgálata, Múzeumok és Műemlékek Országos Központja, 1951.[4] Szelekovszky László: Kastélyok és kúriák Békés megyében, Körös–Maros Nemzeti Parkért Egyesület, Békéscsaba, 2008. [5] Beliczey-kúria, műemlékem.hu[6] Gécs Béla: Békéscsaba díszpolgárai.[7] Beliczey Miklós: Elvitte az ördög. Főispán voltam és kubikos, Békéscsabai Hagyományőrző és Kulturális Kör, 2015.
Reök-kúria
2. számú postahivatal a pályaudvaron
Fiume szálloda
Polgárházak VII. – Corvin utca
http://csabaihazak.blog.hu/api/trackback/id/tr667661850
csabaihazak
2016.01.25. 20:51:06
Köszönjük kedves olvasónknak az Áchim L. András népi kollégiummal kapcsolatos kiegészítést!	Válasz erre Mégsem

References: kúria 
 kúria 
 kúria 
 kúria 
 kúria 
 kúria 
 kúria 
 kúria 
 kúria 
 kúria